Willelmus Dei gratia Autissiodorensis episcopus: dilectis filiis Willelmo decano, totique capitulo Autissiodor. in Domino salutem. Cum a nobis petitur quod ratio exigit aut equitas persuadet, facilem volumus et debemus prebere consensum. Ea propter, dilecti in Christo filii, postulationibus vestris justis benevolum impartientes favorem, vobis vestrisque successoribus in futurum ecclesias in quibus jus patronatus hactenus habuistis, videlicet de Baserna, de Oysiaco, de Acolaio, de Crevenno, de Corvou, de Monastello, de Chemiliaco, de Gurgiaco, de Pulvereno, de Lindriaco, de Parliaco, de Bellovidere cum omni jure decimarum, justiciarum hominum, seu proventuum quorumcumque quod in eisdem ecclesiis sive villis usque nunc noscimini habuisse, autoritate presentium confirmamus, et sigilli nostri patrocinio communimus. Actum anno Domini, M. CC. XV. mense augusto.